4. KONKURRENCEPOLITIK

Traktaten om oprettelse af Det Europæiske Fællesskab, afsnit VI, kapitel 1, konkurrencereglerne.

1. 3 mia. og 10 mia. HUF fiskale støtteordninger

a) Uanset artikel 87 og 88 i EF-traktaten kan Ungarn indrømme skattebegunstigelser for selskabsskat, der er indrømmet inden den 1. januar 2003 på grundlag af artikel 21, stk. 7, 10 og 11, i lov LXXXI af 1996 om selskabsskat og udbytteskat og artikel 93 i lov CXXV af 1999 om Republikken Ungarns budget for 2000, på følgende betingelser:

i) for små- og mellemstore virksomheder, jf. Fællesskabets definition [2] af sådanne virksomheder og Fællesskabets praksis til og med den 31. december 2011.

I tilfælde af en fusion, overtagelse eller en lignende begivenhed, som en virksomhed, der har opnået skattebegunstigelser i medfør af ovennævnte lovgivning og omfattet af dette nr. i), indgår i, bortfalder skattebegunstigelser for selskabsskat.

ii) for andre virksomheder, forudsat at følgende begrænsninger for de støttebeløb, der er tildelt i henhold til ovennævnte lovgivning, er overholdt:

aa) Statsstøtte til regionale investeringer:

- den samlede investeringsstøtte må ikke overstige et maksimum på 75 % af de støtteberettigede investeringsomkostninger, hvis virksomheden påbegyndte sin investering under ordningen inden den 1. januar 2000. Hvis virksomheden påbegyndte sin investering under ordningen i årene 2000-2002, må den samlede investeringsstøtte ikke overstige et maksimum på 50 % af de støtteberettigede investeringsomkostninger;

- hvis virksomheden er aktiv inden for motorkøretøjssektoren [3], må den samlede investeringsstøtte ikke overstige et maksimum på 30 % af de støtteberettigede investeringsomkostninger, hvis virksomheden påbegyndte sin investering under ordningen inden den 1. januar 2000. Hvis virksomheden påbegynde sin investering under ordningen i årene 2000-2002, må den samlede investeringsstøtte ikke overstige et maksimum på 20 % af de støtteberettigede investeringsomkostninger;

- perioden for beregningen af den støtte, der skal være omfattet af ovennævnte lofter på 75 % og 50 % (30 % og 20 % for så vidt angår motorkøretøjssektoren), begynder den 1. januar 2003; ved beregningen tages der ikke hensyn til støtte, hvorom der er ansøgt, eller som er modtaget på basis af tidligere overskud forud for denne dato;

- hvis en virksomhed på tiltrædelsesdatoen allerede har overskredet gældende lofter, skal støtten ikke tilbagebetales;

- ved beregningen af den samlede støtte tages der hensyn til alle former for støtte, som den støtteberettigede virksomhed har modtaget i forbindelse med de støtteberettigede omkostninger, herunder støtte, der er ydet i henhold til andre ordninger, uanset om støtten ydes med lokale, regionale eller nationale midler eller fællesskabsmidler;

- de støtteberettigede omkostninger defineres på grundlag af de kriterier, der følger af fællesskabsreglerne for regional investeringsstøtte;

- de støtteberettigede omkostninger, som der kan tages hensyn til, er dem, som er afholdt mellem den 1. januar 1997 og den 31. december 2005 i henhold til vilkårene for et program, som virksomheden formelt har vedtaget senest den 31. december 2002 og meddelt til finansministeriet i Republikken Ungarn inden den 31. januar 2003.

bb) Statsstøtte til investeringer vedrørende uddannelse, forskning og udvikling samt miljø:

- støtten må ikke overstige de relevante støtteintensitetslofter, der gælder den 1. januar 2003 for sådanne støtteformål i henhold til EF-traktatens artikel 87 og 88;

- beregningsperioden for støtte, der er omfattet af de relevante lofter, begynder den 1. januar 2003; ved beregningen tages der ikke hensyn til støtte, hvorom der er ansøgt, eller som er modtaget på basis af tidligere overskud forud for denne dato;

- hvis en virksomhed på tiltrædelsesdatoen allerede har overskredet gældende lofter, skal støtten ikke tilbagebetales;

- ved beregningen af den samlede støtte tages der hensyn til alle former for støtte, som den støtteberettigede virksomhed har modtaget i forbindelse med de støtteberettigede omkostninger, herunder støtte, der er ydet i henhold til andre ordninger, uanset om støtten ydes med lokale, regionale eller nationale midler eller fællesskabsmidler;

- de støtteberettigede omkostninger defineres på grundlag af de kriterier, der følger af de fællesskabsregler, der gælder den 1. januar 2003 for det pågældende støtteformål;

- de støtteberettigede omkostninger, som der kan tages hensyn til, er dem, som er afholdt mellem den 1. januar 1997 og den 31. december 2005 i henhold til vilkårene for et program, som virksomheden formelt har vedtaget senest den 31. december 2002 og meddelte til finansministeriet i Republikken Ungarn inden den 31. januar 2003.

cc) I tilfælde af, at den støtteberettigede investerer i forbindelse med offentlig infrastruktur, skal støtten begrænses til 100 % af de omkostninger, der er afholdt til og med den 31. december 2002.

Overgangsordningen i dette punkt finder ikke anvendelse, hvis ovennævnte betingelser ikke opfyldes.

b) Enhver støtte, der ydes i medfør af de to nævnte ordninger og ikke bringes i overensstemmelse med betingelserne i afsnit 1 inden tiltrædelsesdatoen, betragtes som ny støtte i henhold til den gældende støttemekanisme, som er fastsat i kapitel 4 om konkurrencepolitik i bilag IV til denne akt.

c) Ungarn forelægger Kommissionen:

- oplysninger om opfyldelsen af betingelserne i litra a) ovenfor to måneder efter tiltrædelsesdatoen;

- oplysninger om de støtteberettigede investeringsomkostninger, som den støtteberettigede virksomhed har haft i henhold til ovennævnte lovgivning, og om de samlede støttebeløb, som de støtteberettigede har modtaget, inden udgangen af juni 2006.

2. Off-shore-ordning

a) Uanset artikel 87 og 88 i EF-traktaten kan Ungarn gøre brug af nedsættelser af selskabsskatten, der er indrømmet inden den 1. januar 2003 på grundlag af artikel 4.28 og artikel 19, stk. 2, i lov LXXXI af 1996 om selskabsskat og udbytteskat, til og med den 31. december 2005.

b) I tilfælde af en fusion, overtagelse eller en lignende begivenhed, som omfatter en virksomhed, der i medfør af ovennævnte lovgivning nyder godt af en nedsættelse af selskabsskatten hørende ind under litra a) ovenfor, bortfalder nedsættelsen af selskabsskatten.

3. Skattelettelser indrømmet af en lokal myndighed

a) Uanset artikel 87 og 88 i EF-traktaten kan Ungarn til og med den 31. december 2007 anvende nedsættelser af den lokale virksomhedsskat på op til 2 % af virksomhedernes nettooverskud, som indrømmes af lokale myndigheder for en begrænset periode på grundlag af artikel 6 og 7 i lov C af 1990 om lokale skatter som ændret ved artikel 79, stk. 1 og 2, i lov L af 2001 om ændring af finanslovgivningen som ændret ved artikel 158 i lov XLII af 2002 om ændringer af love om skatter, afgifter og andre budgetbetalinger.

b) Virksomheder, der nyder godt af artikel 21, stk. 7, 10 eller 11 i lov LXXXI af 1996 om selskabsskat og udbytteskat eller af støtteordninger eller artikel 93 i lov CXXV af 1999 om Republikken Ungarns budget for 2000, der ikke er forenelige med artikel 87 og 88 i EF-traktaten, kan ikke nyde godt af overgangsordningerne under litra a) ovenfor.

[2] Kommissionens henstilling 96/280/EF af 3. april 1996 vedrørende definitionen af små og mellemstore virksomheder (EFT L 107 af 30.4.1996, s. 4).

[3] I den betydning, i hvilken dette ord anvendes i bilag C i Fællesskabets multisektorale rammebestemmelser for regionalstøtte til store investeringsprojekter — rammebestemmelser for statsstøtte til motorkøretøjsindustrien (EFT C 70 af 19.3.2002, s. 8).

--------------------------------------------------